2011/0191 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την προσχώρηση της Ένωσης στον κανονισμό αριθ. 29 της Οικονομικής Επιτροπής των Ηνωμένων Εθνών για την Ευρώπη που αφορά τις ενιαίες διατάξεις σχετικά με την έγκριση οχημάτων ως προς την προστασία των επιβαινόντων στον θάλαμο οδήγησης ενός οχήματος επαγγελματικής χρήσης

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης,

Έχοντας υπόψη την απόφαση 97/836/ΕΚ του Συμβουλίου, της 27ης Νοεμβρίου 1997, ενόψει της προσχωρήσεως της Ευρωπαϊκής Κοινότητας στη συμφωνία της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958»)[1], και ιδίως το άρθρο 3 παράγραφος 3 και το άρθρο 4 παράγραφος 2 δεύτερη περίπτωση,

Έχοντας υπόψη την πρόταση της Ευρωπαϊκής Επιτροπής,

Έχοντας υπόψη τη γνώμη του Ευρωπαϊκού Κοινοβουλίου[2],

Εκτιμώντας τα ακόλουθα:

1. Σκοπός των τυποποιημένων διατάξεων του κανονισμού αριθ. 29 της Οικονομικής Επιτροπής των Ηνωμένων Εθνών για την Ευρώπη (ΗΕ/ΟΕΕ) σχετικά με την έγκριση τύπου οχημάτων ως προς την προστασία των επιβαινόντων στον θάλαμο οδήγησης ενός οχήματος επαγγελματικής χρήσης[3] είναι να εξαλειφθούν τα τεχνικά εμπόδια στην εμπορία των μηχανοκίνητων οχημάτων μεταξύ των συμβαλλομένων μερών της αναθεωρημένης συμφωνίας του 1958 και να εξασφαλιστεί υψηλός βαθμός ασφάλειας και προστασίας των επιβατών των οχημάτων.

2. Κατά την ημερομηνία της προσχώρησής της στην αναθεωρημένη συμφωνία του 1958, η ΕΕ προσχώρησε σε μικρό αριθμό κανονισμών της ΗΕ/ΟΕΕ οι οποίοι αναγράφονται στο παράρτημα ΙΙ της απόφασης 97/836/EΚ· ο κανονισμός αριθ. 29 της ΟΗΕ/ΟΕΕ δεν συμπεριλαμβανόταν στον κατάλογο.

3. Βάσει μεταγενέστερων τροποποιήσεων και του άρθρου 6 παράγραφος 4 του κανονισμού (EΚ) αριθ. 661/2009 για τη γενική ασφάλεια των μηχανοκίνητων οχημάτων[4], σύμφωνα με το οποίο η Ένωση οφείλει να λάβει υπόψη τον κανονισμό αριθ. 29 της ΗΕ/ΟΕΕ, η Ευρωπαϊκή Επιτροπή φρονεί ότι ο κανονισμός αριθ. 29 θα πρέπει πλέον να ενταχθεί στο σύστημα έγκρισης τύπου της ΕΕ για τα μηχανοκίνητα οχήματα,

ΑΠΟΦΑΣΙΖΕΙ:

Άρθρο 1

Εγκρίνεται ο κανονισμός αριθ. 29 της Οικονομικής Επιτροπής των Ηνωμένων Εθνών για την Ευρώπη (ΗΕ/ΟΕΕ) — Ενιαίες διατάξεις σχετικά με την έγκριση οχημάτων ως προς την προστασία των επιβαινόντων στον θάλαμο οδήγησης ενός οχήματος επαγγελματικής χρήσης.

Άρθρο 2

Ο κανονισμός αριθ. 29 της Οικονομικής Επιτροπής των Ηνωμένων Εθνών για την Ευρώπη (ΗΕ/ΟΕΕ) — Ενιαίες διατάξεις σχετικά με την έγκριση οχημάτων ως προς την προστασία των επιβαινόντων στον θάλαμο οδήγησης ενός οχήματος επαγγελματικής χρήσης εντάσσεται στο σύστημα έγκρισης τύπου της ΕΕ για τα μηχανοκίνητα οχήματα.

Άρθρο 3

Η Επιτροπή κοινοποιεί την παρούσα απόφαση στον Γενικό Γραμματέα του Οργανισμού Ηνωμένων Εθνών.

Βρυξέλλες,

Για το Συμβούλιο

(…)

Ο Πρόεδρος

[1] ΕΕ C 346 της 17.12.1997, σ. 78.

[2] ΕΕ (…) (δεν έχει ακόμη δημοσιευτεί).

[3] ΕΕ C 304 της 20.11.2010, σ. 21.

[4] Κανονισμός (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τις απαιτήσεις έγκρισης τύπου και γενικής ασφαλείας των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά ΕΕ L 200 της 31.7.2009, σ. 1.